Daɣ netta, baba-s d yemma-s n Sseεdi, asmi i d-ilul, snen-t kan ɣlay imi yi-s ifettḥen.Yerna d aseεdi s tidet imi yessetbeε taqcict, am Faḍma, xas llan wid as-yeqqaren: taqcict, ma tedder tenfeε, ma temmut, timeqbeṛt tewseε! Meḥsub tedder neɣ temmut ur dyecliε ḥedd deg-s! Lameεna, iḥun Ṛebbi, llan ula d wid yettaken ssuma, iteggen ccan i lewlegga! Wissen ma d akken i ixemmem, i ihedder, win yessefran awal-agi, neɣ d albeεḍ n yiεeggunen kan? Ma tedder, tenfeε? Ihi, dɣa, ma tenfeε telha? Yerna, waqila, s tidet tenfeε, u lammer d ass-nni kan i deg k-id-turew! S akin, timeqbert tewseε? Muqel a sidi: I fell-ak kečč, ur tewsiε ara? Yeḍmen Ṛebbi, a ma temmuteḍ, ula d kečč, ma tewwiḍ yid-k ddunit! Walakin, mi ara iεiwed bnadem tamuqilt i usefru-agi, ṭṭaharen-d seg-s cwiṭ am yimeṭṭawen n tmeṭṭut… daɣ netta, ma d ay yella d tilawin i yettrun …ccah deg-sent! Σlaxaṭer imi d nutenti i izeggiren ɣer lḥeqra n yiman-nsent! Imi d nutenti i yesfilliten, i yessirxisen iman-nsent…